निचली अदालत से सहयोग करेंगे : SIT प्रमुख  
एसआईटी के प्रमुख आरके राघवन ने कहा कि उनका दल सच्चाई तक पहुंचने के लिए निचली अदालत की पूरी सहायता करेगा।
गुजरात दंगों के कुछ मामलों की जांच के लिए उच्चतम न्यायालय की ओर से नियुक्त विशेष जांच दल (एसआईटी) के प्रमुख आरके राघवन ने सोमवार को कहा कि उनका दल सच्चाई तक पहुंचने के लिए निचली अदालत की पूरी सहायता करेगा।  पूर्व सीबीआई निदेशक राघवन ने कहा, विशेष जांच दल (एसआईटी) सच्चाई तक पहुंचने में निचली अदालत के साथ भरपूर सहयोग करेगा। राघवन ने यह बात तब कही जब मीडिया ने अहमदाबाद में संबंधित मजिस्ट्रेट के समक्ष दंगा मामलों में अपनी अंतिम रिपोर्ट दाखिल करने के लिए एसआईटी को उच्चतम न्यायालय के निर्देश के बारे में उनसे पूछा था।  उच्चतम न्यायालय ने निचली अदालत से यह फैसला करने के लिए कहा है कि दंगे पर काबू पाने में कथित निष्क्रियता पर मोदी और 63 अन्य के खिलाफ मामला चलाया जाए। इनमें वरिष्ठ सरकारी अधिकारी भी शामिल हैं।  उन्होंने इन आरोपों पर कोई टिप्पणी करने से इनकार कर दिया कि एसआईटी उच्चतम न्यायालय में दाखिल अपनी रिपोर्ट में मोदी के प्रति नरमी बरती है।  बहरहाल, उन्होंने कहा कि उनके अधिकारियों ने ढेर सारे परिश्रम के बाद एक अच्छा काम किया। राघवन ने कहा कि एसआईटी सदस्यों को कोई निर्देश देने से पहले उन्हें उच्चतम न्यायालय के आदेश का अध्ययन करना होगा।